《送徐彦荣》
宋代·刘跂

婵娟水边杨，宛是渭川竹。光翠相动摇，照我尊酒绿。

松风含众籁，云月澹华烛。何必箫与鼓，清言媚幽独。

当年妙风致，文采自膏沐。会逢百炼明，照此燕赵玉。

晨风惜行色，车骑喧出宿。一笑如未忘，新诗寓归仆。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。